Je Huguenins, fiz mons. Wachier, chevaliers, dít Put, de Livier, fai savoir à touz... que je hai pris en fié, par le consentement Vuillermete, ma fame, de mons. Huguon, seignour de Usies, et de ses hoirs, toutes les choses que je et ladite Vuillemete, ma fame, tenons de part soi ou terretoire de Livier, et les en havons prises ligement à tozjoursmas. Et je, Willemete devantdite, de part cui li heritaige muet, promet, estaubli Huguenin mon mari, de garandir loyament les choses dessusdites contre toutes genz, par ainsi comme ligece aporte, adit seignour de Usies et à ses hoirs, c’est à savoir: en la fin dou Tollon, ou Grant champ, III jornal et dessus I jornal et demie, et II pieces esquex il ha I jornal; I jornal en autres II pieces; I jornal dessoz le gros Boschaz; III jornals es Trossaz; III jornals es Sollaz; à Senrez III jornals; en l’autre fin au Boschaz Bergyn VIII jornals, et dessoz le Rocheroy I jornal desus; I jornal ou champ de l’Espine; I jornal à la Gravelete; I jornal desoz IIII jornals d’autre part; I jornal et demie à Cembecour; II jornals et demie ou champ de la Sauce et en la pieces I jornal et demie desus; I jornal et demie à la Geline; VI jornals en soie Belchat; I jornal et demie en la tierce fin, ou champ de Moler; quatre jornals ou champ de la Serable; III jornals ou champ desoz; III jornals après II jornals en la voie dou Chastel; I jornal et demie en l’Ortyois; II jornals es Combes; III jornals ou Contour; I jornal ou champ des Braies; I jornal en la combe Fumée à quatre soiteurs desoz a II, à la Gesine a doux, à Soillaz a IIII, es Plains Quarriers a VI, en la plain de la voie de Usies a II, ou prez dou Bernart a III, en Tendon a II. Après, en chesaux et en cens, le chesaul où la maison mons. Odon d’Esterno, chevalier, siet; le chasal à Vallet, dou Rocheroy, XII deniers; sus les Ailleri I emine de froment; le chesal Artes chié Cheverner; sus Girart le Clerc VI deniers; sus Gervier, son frere, IIII deniers; et qui doit XXII deniers de cens, le chasal Baiet II sols, le chassal es anfanz Brunetan XII deniers. Toutes les choses desus nommées et le plus que l’on troveroit de part le mariaige à ladite Vuillemete, nos, li devantdiz Huguenins et ladite Vuillemete, les havons pris ligement dou devantdit Hugon, signour de Usies, et de ses hoirs, et lour avons promis et prometons, per noz soirement donné sus saint evangiles, que nos lour garderons loyamant à bone foy contre toutes genz et enseignerons se nos plus en savons ne trovons, par ainsi come ligece l’aporte. Et pour ce que nos cestes choses dessus nommées havons prises de fié, nos havons heu doudit Huguenin, seignour de Usies, et de ses hoirs, XXV livres de vianois en bons deniers nombrez, et je, la devantdite Vuillemete, sexante soz de vianois por une robe à moi. Et pour ce que ce soit certaine chose et estable, nos havons fait saeler ces lettres, par nostre proiere et par nostre requeste, dou sael à religious baron Wauchier, abbé de Goyle, et dou sael Renaut, curé et chanoine de Saint-Anathoile de Salins, en tesmoignaige de verité. Ce fu fait en l’an de l’incarnation Nostre Signour qui corroit par mil et CC et sexante et onze, ou mois d’avril.